Sheryl Crow

Sheryl Suzanne Crow (Kennett, Missouri, Ameriketako Estatu Batuak, 1962ko otsailaren 11 - ) estatubatuar abeslari, musikagile eta aktorea da. Bere musikan pop, rock, folk, country eta blues estiloak nahasten dira. Hamar album egin ditu, bi konpilazio, zuzeneko album bat eta hainbat filmetako soinu-bandetan hartu du parte. Mundu osoan zehar 50 milioi diska baino gehiago saldu ditu. Bederatzi Grammy sari ditu (eta 32 nominazio).

Sheryl Crowren abesti ezagunenak "All I Wanna Do" (1994), "Strong Enough" (1994), "If It Makes You Happy" (1996), "Everyday Is a Winding Road" (1996), "Tomorrow Never Dies" (1997), "My Favorite Mistake" (1998), "Picture" (2002, Kid Rockekin batera), eta "Soak Up the Sun" (2002) dira.

Hainbat musikarirekin jo du, gainera: Rolling Stones, Jerry Lee Lewis, Stevie Nicks, Michael Jackson, Steve Earle, Prince, Eric Clapton, Luciano Pavarotti, Willie Nelson, Smokey Robinson, B.B. King, George Strait, Tony Bennett, Kid Rock eta Sting, besteak beste. Tina Turner, Don Henley, Stevie Nicks, Belinda Carlisle, Bob Dylan eta Joe Cockerren korista izan da, era berean.

 Ibilbidea 
 Hastapenak 
Missouriko Unibertsitatean graduatu ondoren Fenton hiriko Kellison Elementary Schoolen musika irakasle aritu zen eta asteburutan musika taldeetan abesteko aukera izan zuen. Jay Oliver ekoizlearen eskutik iragarkietarako abestiak abestu zituen.

Michael Jacksonen Bad World Tour 1987–1989 biran koroak egin zituen eta hainbatetan Jacksonekin batera "I Just Can't Stop Loving You" abestu zuen. Sheryl Crowren hainbat abesti entzun ziren telesailetan 1990. hamarkadaren hasieran.

1992. urtean diskoa grabatu zuen eta irailean argitaratzekoa zen baina zigiluak zein Crow berak atzera bota zuten, "ekoiztuegia" zela uste izanda. Kasette batzuk grabatu ziren eta zabaldu ziren. Bitartean Celine Dion, Tina Turner eta Wynonna Judd abeslariek Crowk eginiko abestiak garbatu zituzten.

 Nazioartean ezaguna 
Kevin Gilbert musikariarekin ateratzen hasi zen eta hark zeukan "Tuesday Music Club" musika taldean abeslari sartu zen. Aurrez jarraipen handirik gabeko taldea bazen Crowren sarrerak bultzada handia eman zion eta 1993an taldearen izen bereko diskoa atera zuten. Diskoa atera ondoren Gilbert eta Crowren artean abestien hitzen jabetza zela eta istiluak sortu ziren. Diskoak ez zuen hasiera batean arrakasta berezirik izan, harik eta 1994ko urrian "All I Wanna Do" abestia espero gabeko nazioarteko hit-a bihurtu zen arte. Disko hartan baziren gerora Crowren abesti ezagun egingo ziren "Leaving Las Vegas", "Strong Enough" eta "Can't Cry Anymore" abestiak ere. Estatu Batuetan eta Erresuma Batuan 7 milioi kopia saldu ziren eta Sheryl Crowk hiru Grammy sari lortu zituen 1995eko ekitaldian; urteko grabaketa, artista debutari onena eta emakumezko pop abeslari onena. 

1996an bigarren diskoa atera zuen, oraingoan bere izena zeramana, Sheryl Crow. Diskoa gainera berak ekoiztu zuen eta abesteaz gain musika tresna ugari jo zituen, pianoa, gitarra, baxua eta pedalezko gitarra ere bai. Lehenengo singlea "If It Makes You Happy" izan zen, oso arrakastatsua eta bi Grammy berri eman zizkiona 1997ko sarietan. Walmart dendetan debekatu egin zuten diskoa saltzea, "Love Is a Good Thing" abestiak Crowk esaten baitu Walmartek armak saltzen dizkiela haurrei. 1997an James Bonden saileko Tomorrow Never Dies filmean izen bereko abestia konposatu zuen.

1998an The Globe Sessions diskoa atera zuen. "My Favorite Mistake" izan zen lehenengo singlea. 1999ko Grammy sarietan Rock diskorik onenaren saria jaso zuen.

 XXI. mendean 

2002an C'mon, C'mon diskoa atera zuen eta "Soak Up the Sun" eta "Steve McQueen" izan ziren abesti ezagunenak.

2003an  Irakeko inbasioaren aurka azaldu zen. Good Morning America telesaio arrakastatsuan "I don't believe in your war, Mr. Bush!" (Ez dut zure gerran sinisten, Bush jauna!) zeritzon kamisetarekin azaldu zen.

Urte berean The Very Best of Sheryl Crow bilduma atera zuen. Abesti ezagunenak bildu zituen eta berri batzuk ere sartu zituen, adibidez 1960. hamarkadako pop abesti ezagun baten bertsioa, Cat Stevensen "The First Cut Is the Deepest" abestia. "All I Wanna Do" haren ondoren Shryl Crowren irrati abesti arrakastatsuena bihurtu zen.

2005ean Wildflower diskoa atera zuen. "Cars" animazizko filmearen hasierako abestia konposatu zuen, "Real Gone". 2006ko otsailean bularreko minbizia atzeman zioten. Erradioterapia sesioak jaso zituen eta sendatu zen.

2008an bi disko atera zituen eta Estatu Batuetako hauteskundetan Barack Obamaren alde egin zuen.

 Diskografia 
Tuesday Night Music Club (1993)
Sheryl Crow (1996)
The Globe Sessions (1998)
C'mon, C'mon (2002)
Wildflower (2005)
Detours (2008)
Home for Christmas (2008)
100 Miles from Memphis (2010)
Feels Like Home (2013)
Be Myself (2017)
Threads (2019)
Evolution (2024)

 Filmografia 

 Urtea Filma Pertsonaia Oharrak 1998 54 VIP Patron 1999 The Minus Man Casper 2004 De-Lovely Musikaria

 Erreferentziak 

 Kanpo estekak 
  Webgune ofiziala

Kategoria:Ameriketako Estatu Batuetako abeslariak
Kategoria:Missouritarrak
Kategoria:Emakume abeslariak
Kategoria:Ameriketako Estatu Batuetako emakume aktoreak